ત્યાં જ મોટા પુત્ર રમેશે જાહેરાત કરી કે, ‘હજી તો આ ઈન્ટરવલ છે બાકીનું ચિત્રપટ સમૂહભોજન પછી શરૂ થશે.’ સૌને ભોજન કર્યા પછીના ચિત્રપટ વિશે ઈંતેજારી હતી ત્યારે ફરી રમેશ અને વિનોદે જાહેરાત કરી ‘અમારાં માતા-પિતાની યાદગીરી રૂપે અમે એમના નામે, અમારો બોલ-બેરિંગની ફૅક્ટરીના કોઈ પણ કર્મચારી કે કારીગર માટે અમારા તરફથી રૂ. વીસ લાખનું ભંડોળ અલગ રાખીને, ‘માતા-પિતા સેવાયજ્ઞ’ માટે એક ટ્રસ્ટ બનાવી રહ્યા છીએ. જેમાં કોઈના પણ માતા-પિતાના દવા-દારૂ, ઑપરેશન કે કોઈ જાતની સહાય માટે, વગર વ્યાજે ત્રણથી ચાર લાખ રૂપિયાની લોન, સરળ હપતે મળશે અને તેમાં કંપનીના કોઈ પણ કર્મચારી પોતાની રીતે, ઈચ્છાથી ફંડફાળો કરાવશે તો પણ આવકાર્ય થશે અને આ કામ પેઢી દર પેઢી, ‘ભૂપત-શારદા ટ્રસ્ટ’ તરીકે ચાલુ રહેશે.’